Hermann Göring je bil drugi človek Tretjega Reicha. Nacističnemu gibanju se je pridružil že v dvajsetih letih in sodeloval je v münchenskem puču leta 1923, kjer je bil ranjen (ustreljen s šibrovko). Njegova prva žena Karin ga je skrivaj prepeljala v Avstrijo, kjer mu je zdravnik lajšal bolečine - navadil ga je na morfij. Vse do maja 1945 je bil morfinist - kar je močno botrovalo njegovim nerealnim političnim odločitvam. Bil je karierist in opravljal je veliko število državniških funkcij - od šefa tajne policije (Gestapo) do ministra za lov in gozdarstvo. V vseh pogledih je popolnoma podpiral Hitlerjeve odločitve. Veliko zgodovinarjev se strinja, da je ravno Göring precej pripomogel k propadu Hitlerjeve Nemčije. Maja 1945 se je sam predal ameriškim enotam, saj je bil mnenja, da ga bodo obravnavali kot maršala. Kot vojnega zločinca so ga aretirali in poslali na sojenje v Nürnberg (Nürnberški proces), kjer je bil avgusta 1946 proglašen za krivega v vseh štirih točkah obtožnice in obsojen na smrt z obešanjem. Dan eksekucije je bil določen za 16. oktober 1946 ob dveh zjutraj, a je Göring dve uri prej zaužil cianid in storil samomor. Njegovo truplo so upepelili skupaj s še desetimi obešenci - v Dachauu. Taborišču, ki ga je pomagal ustanoviti.